Mar 07,2018
సమ్మెబాటలో గ్రామీణ బ్యాంకు ఉద్యోగులు
నవతెలంగాణ, వాణిజ్య విభాగం: తమ న్యాయమైన డిమాండ్లను పరిష్కారానికి గాను సర్కారుపై ఒత్తిడి తెచ్చేందుకు ప్రాంతీయ, గ్రామీణ బ్యాంకుల (ఆర్‌ఆర్‌బీ) ఉద్యోగులు, అధికారులు సమ్మె బాట పట్టాలని నిర్ణయించారు. 'యునైటెడ్‌ ఫోరమ్‌ ఆఫ్‌ రీజినల్‌ రూరల్‌ బ్యాంక్స్‌' (యూఎఫ్‌ఆర్‌బీయూ) పిలుపు మేరకు తెలుగు రాష్ట్రాల్లోని అయిదు ప్రాంతీయ, గ్రామీణ బ్యాంకుల ఉద్యోగులు ఈ నెల 26 నుంచి మూడు రోజుల పాటు సమ్మెకు వెళ్లనున్నారు. రెండు రాష్ట్రాల్లో కలుపుకొని మొత్తం 2150 శాఖలలో దాదాపు 10వేల మందికి పైగా ఉద్యోగులు ఈ బ్యాంకుల్లో పని చేస్తున్నారు. గ్రామీణ బ్యాంకుల ప్రయివేటీకరణ యత్నాలను వ్యతిరేకిస్తున్నామని.. నిధుల సమీకరణ కోసం ఆర్‌ఆర్‌బీలను మార్కెట్‌ బాట పట్టించాలని సర్కారు యోచించడాన్ని కూడా తాము వ్యతిరేకిస్తున్నట్టుగా ఆంధ్రప్రదేశ్‌-తెలంగాణ రాష్ట్రాల ఆర్‌ఆర్‌బీ ఎంప్లాయిస్‌ అసోసియేషన్‌ తెలిపింది. ప్రాంతీయ, గ్రామీణ బ్యాంకుల అధికారులు మూడు రోజుల పాటు సమ్మెబాట పట్టనుండడం, సమ్మెకు ముందు తరువాత కలుపుకొని నాలుగు రోజుల సెలవులు రానుండడంతో ఈ బ్యాంకుల్లో దాదాపు ఏడు రోజుల పాటు బ్యాంకింగ్‌ కార్యకలాపాలు నిలిచిపోనున్నాయి. ఈ నేపథ్యంలో రైతులకు, స్వయ సహాయక సంఘాల వారికి మార్చి నెలాఖరులో ఆర్థిక కష్టాలు ఎదురయ్యే అవకాశాలు కనిపిస్తున్నాయి.
మీ స్నేహితులకు రికమెండ్ చెయ్యండి